রূপা গঙ্গোপাধ্যায়ের শারীরিক অবস্থার উন্নতি হয়েছে বলে জানালেন চিকিৎসকেরা। 
সল্টলেকের যে বেসরকারি হাসপাতালে রূপা চিকিৎসাধীন সেখানকার মেডিক্যাল সুপার সৌমিত্র চট্টোপাধ্যায় শনিবার বিকেলে জানিয়েছেন, আজ, রবিবার বিজেপি সাংসদের আরেকবার সিটি স্ক্যান করা হবে। রিপোর্ট সন্তোষজনক হলে শীঘ্রই তাঁকে ছেড়ে দেওয়া হতে পারে। 
সৌমিত্র জানান, রূপার চিকিৎসার জন্য চার সদস্যের মেডিক্যাল বোর্ড গঠন করা হয়েছে। সৌমিত্র ছাড়াও ওই মেডিক্যাল বোর্ডে রয়েছেন হাসপাতালের স্নায়ুরোগ বিভাগের প্রধান বিজয় কুমার, স্নায়ুরোগ বিশেষজ্ঞ এস এস চৌধুরী এবং আইসিইউয়ের দায়িত্বে থাকা চিকিৎসক সুমিত সেনগুপ্ত। বিজয় জানান, রূপার মস্তিষ্কের এক জায়গায় আগেই রক্তক্ষরণ (হেমারেজ) হয়েছিল। তার কাছেই নতুন করে রক্তক্ষরণ হওয়ায় তাঁর দৃষ্টিশক্তি এবং অন্য সমস্যা হচ্ছিল। তবে চিকিৎসায় সাড়া মিলেছে। বাঁ চোখের দৃষ্টিশক্তির আগের থেকে কিছুটা উন্নতি হয়েছে।
বিজয়ের কথায়, ‘‘যেখানে হেমারেজ হয়েছে, সেখানে আগেও একটি হেমারেজ হয়েছিল। তবে সেটাই তাঁর শারীরিক অবস্থার জন্য দায়ী কি না, তা এখনই বলা সম্ভব নয়। তবে ভিতরে কিছু হয়েছে কি না, তা আরেকবার সিটি স্ক্যান করলে বোঝা যাবে।’’ চিকিৎসকেরা জানিয়েছেন, রূপাকে হাসপাতাল থেকে ছেড়ে দেওয়ার পরেও তাঁর পর্যাপ্ত বিশ্রামের প্রয়োজন।
এদিন বিকেলে রূপার সঙ্গে দেখা করেন বিজেপি’র সর্বভারতীয় সম্পাদক রাহুল সিংহ এবং বিজেপি’র রাজ্য সভাপতি দিলীপ ঘোষ। দিলীপের কথায়, ‘‘উনি ভাল আছেন। আজ, রবিবার সি টি স্ক্যানের পর চিকিৎসকেরা তাঁকে হাসপাতাল থেকে ছাড়ার ব্যাপারে সিদ্ধান্ত নেবেন।’’ এদিন ফোনে রূপার সঙ্গে কথা বলেছেন বিজেপি সভাপতি অমিত শাহ।
আরও পড়ুন
সেরিব্রাল অ্যাটাক রূপা গঙ্গোপাধ্যায়ের, ভর্তি হাসপাতালে
তৃণমূলের হাতে মার খেয়েই রূপার মাথায় রক্ত জমাট বেঁধেছে! আন্দোলনে বিজেপি